PRIJEDLOG

Na temelju članka 17., stavka 1. i članka 289. Zakona o socijalnoj skrbi („Narodne novine“ broj 18/22. i 46/22) i članka 32. Statuta Općine Kalnik („Službeni glasnik Koprivničko-križevačke županije“ broj 5/13, 4/18, 4/20. i 5/21), Općinsko vijeće Općine Kalnik na \_\_. sjednici održanoj \_\_\_\_\_\_\_ 2022. donijelo je

**ODLUKU**

**o socijalnoj skrbi na području Općine Kalnik**

1. **OPĆE ODREDBE**

Članak 1.

Odlukom o socijalnoj srbi na području Općine Kalnik (u daljnjem tekstu: Odluka) utvrđuju se uvjeti, opseg i postupak za ostvarivanje određenih oblika naknada koje su od bitnog utjecaja na zadovoljavanje osnovnih životnih potreba socijalno ugroženih građana na području Općine Kalnik.

Članak 2.

Sredstva za ostvarivanje naknada propisanih Zakonom o socijalnoj skrbi (u daljnjem tekstu: Zakon) osiguravaju se u Proračunu Općine Kalnik, a sredstva za druge naknade utvrđene ovom Odlukom iznad standarda propisane Zakonom osiguravaju se u Proračunu Općine Kalnik sukladno proračunskim mogućnostima Općine Kalnik (u daljnjem tekstu: Općina) za tekuću godinu.

Članak 3.

Prava propisana ovom Odlukom ne mogu se ostvariti na teret Općine, ako je zakonom ili drugim propisom donesenim na temelju zakona određeno da se ta prava ostvaruju na teret Republike Hrvatske ili na teret drugih pravnih ili fizičkih osoba.

Članak 4.

Poslove u svezi s ostvarivanjem prava iz socijalne skrbi propisane ovom Odlukom obavlja

Jedinstveni upravni odjel Općine Kalnik (u daljnjem tekstu: Jedinstveni upravni odjel).

Članak 5.

Izrazi koji se koriste u ovoj Odluci, a koji imaju rodno značenje, bez obzira jesu li korišteni u muškom ili ženskom rodu, obuhvaćaju na jednak način muški i ženski rod.

1. **KORISNICI SOCIJALNE SKRBI**

Članak 6.

Pojam korisnika socijalne skrbi (u daljnjem tekstu: korisnik) određen je Zakonom i ovom

Odlukom.

 Korisnici socijalne skrbi u smislu ove Odluke su :

1. Samac i kućanstvo koji nemaju dovoljno sredstava za podmirenje osnovnih životnih potreba, a nisu ih u mogućnosti ostvariti svojim radom, prihodima, imovinom, od obveznika uzdržavanja ili na drugi način.
2. Druga osoba koja ispunjava uvjete propisane ovom Odlukom.

Članak 7.

 Prava u sustavu socijalne skrbi pod uvjetima propisanim ovom Odlukom ima

* hrvatski državljanin koji ima prebivalište na području općine Kalnik,
* stranac sa stalnim boravkom na području općine Kalnik,
* osoba bez državljanstva s privremenim i stalnim boravkom i dugotrajnim boravištem na području općine Kalnik.
1. **PRAVA IZ SOCIJALNE SKRBI**

Članak 8.

Temeljem Zakona, ovom Odlukom se utvrđuju prava iz socijalne skrbi, kako slijedi:

1. Naknada za troškove stanovanja

Temeljem Proračuna za tekuću godinu, odnosno sukladno proračunskim mogućnostima Općine, mogu se utvrditi i ostala prava, kako slijedi:

1. Pomoć za podmirenje troškova prehrane učenika osnovnih škola,
2. Jednokratna pomoć za novorođeno dijete,
3. Financiranje pogrebnih troškova osobama koje nema tko sahraniti,
4. Jednokratna pomoć samcima i obiteljima slabijeg imovinskog stanja koji se nalaze u nepovoljnim osobnim ili obiteljskim okolnostima,
5. Poboljšanje kvalitete života osoba starije životne dobi,
6. Sufinanciranje Gradskog društva Crvenog križa Križevci.

Sufinanciranje Gradskog društva Crvenog križa Križevci utvrđeno je sukladno Zakonu o Hrvatskom Crvenom križu.

**A). PRAVA TEMELJEM ZAKONA O SOCIJALNOJ SKRBI**

1. **Naknada za troškove stanovanja**

Članak 9.

Naknada za troškove stanovanja priznaje se korisniku zajamčene minimalne naknade, osim beskućniku koji se nalazi u prenoćištu, prihvatilištu ili mu je priznata usluga smještaja u organiziranom stanovanju, žrtvi nasilja u obitelji i žrtvi trgovanja ljudima kojoj je priznata usluga smještaja u kriznim situacijama.

Pravo na naknadu za troškove stanovanja može ostvariti samac ili kućanstvo pod uvjetima propisanim Zakonom, ako plaćanje troškova stanovanja ne ostvaruje po drugoj osnovi.

Troškovi stanovanja odnose se na najamninu, komunalne naknade, troškove grijanja, vodne usluge te troškova koji su nastali zbog radova na povećanju energetske učinkovitosti zgrade.

Članak 10.

Naknadu za troškove stanovanja Općina će priznati mjesečno u visini od najmanje 30% iznosa zajamčene minimalne naknade priznate samcu, odnosno kućanstvu utvrđene Zakonom.

Naknada za troškove stanovanja priznaje se u utvrđenim stvarnim troškovima stanovanja ukoliko su oni manji od 30% iznosa zajamčene minimalne naknade.

Naknada za troškove stanovanja plaća se na način da Općina, djelomično ili u cijelosti, plati račun izravno ovlaštenoj pravnoj osobi koja je obavila uslugu ili utvrđenu visinu najma uplati na žiro-račun najmodavca, na temelju ugovora o najmu ovjerenog od strane javnog bilježnika i nadležne porezne uprave.

Iznimno, naknada za troškove stanovanja kojom se podmiruju troškovi ogrjeva korisnika koji se griju na drva isplaćuje se izravno na račun korisnika ili gotovinskom uplatom.

Korisnik naknade za troškove stanovanja dužan je svaki mjesec do petnaestog u mjesecu donositi račune za troškove stanovanja.

Ako korisnik iz neopravdanih razloga ne izvršava obveze iz prethodnog stavka, neće mu biti plaćeni troškovi stanovanja za mjesec u kojem nije izvršio obvezu.

Članak 11.

Zamolba za ostvarivanje prava na naknadu za troškove stanovanja podnosi se Jedinstvenom upravnom odjelu. Uz zamolbu za ostvarivanje prava na naknadu za troškove stanovanja potrebno je priložiti presliku rješenja Hrvatskog zavoda za socijalni rad (u daljnjem tekstu: Zavod) o priznatom pravu na zajamčenu minimalnu naknadu, presliku osobne iskaznice, izjavu o davanju suglasnosti za obradu osobnih podataka i odgovarajući dokaz o postojanju obveze plaćanja troškova stanovanja.

Članak 12.

Pravo na naknadu za troškove stanovanja priznaje se od dana podnošenja zahtjeva, odnosno pokretanja postupka po službenoj dužnosti, a isplaćuje se mjesečno dok postoje uvjeti iz Zakona.

Korisnik je dužan Jedinstvenom upravnom odjelu pravodobno prijaviti svaku promjenu koja utječe na ostvarivanje naknade, a najkasnije u roku od osam dana od nastanka promjene.

Članak 13.

Jedinstveni upravni odjel će po potrebi, preispitati postojanje činjenica i okolnosti koje su bile odlučujuće za ostvarivanje prava na naknadu za troškove stanovanja te ako su se promijenile okolnosti o kojima ovisi ostvarivanje prava ili visina naknade za troškove stanovanja, donijeti novo rješenje.

Jedinstveni upravni odjel će donijeti rješenje o prestanku prava na naknadu za troškove stanovanja, kada utvrdi da je rješenjem Zavoda korisniku prestalo pravo na zajamčenu minimalnu naknadu, s danom utvrđivanja nastanka promijenjenih okolnosti odnosno s danom kada je korisniku prestalo pravo na zajamčenu minimalnu naknadu.

Jedinstveni upravni odjel će donijeti rješenje o prestanku prava na naknadu za troškove stanovanja i kada korisnik naknade to zatraži, te kada se utvrdi da korisnik više ne živi na području Općine.

U slučaju smrti korisnika prava, pravo prestaje s danom smrti, donosi se rješenje o ukidanju rješenja kojim je pravo priznato i utvrđuje se prestanak prava.

**B) OSTALA PRAVA**

1. **Pomoć za podmirenje troškova prehrane učenika osnovnih škola**

Članak 14.

Pravo na pomoć za podmirenje troškova prehrane učenika osnovnih škola imaju učenici s prebivalištem na području Općine prema slijedećim kriterijima:

* djeca bez oba roditelja,
* djeca roditelja evidentiranih u centru za socijalnu skrb koji su korisnici zajamčene minimalne naknade,
* djeca poginulih, nestalih ili zatočenih hrvatskih branitelja, djeca invalida ili djeca invalida domovinskog rata,
* treće i svako daljnje dijete u obitelji polaznik osnovne škole.

Članak 15.

Osnovne škole utvrditi će početkom svake školske godine broj djece koji zadovoljavaju kriterije iz članka 14. ove Odluke, te dostaviti Općini popis djece za koju se traži podmirenje troškova prehrane koji mora sadržavati kriterij po kojem se traži podmirenje te ime, prezime, adresa i razred djeteta.

 Općina će isplaćivati pomoć za podmirenje troškova prehrane učenika osnovnoj školi temeljem mjesečnih zahtjeva za doznaku.

1. **Jednokratna pomoć za novorođeno dijete**

Članak 16.

Pravo na jednokratnu pomoć za novorođeno dijete mogu ostvariti roditelji novorođenog djeteta podnošenjem zahtjeva, uz uvjet da jedan od roditelja i novorođeno dijete imaju prebivalište na području Općine.

Dokumentacija potrebna za ostvarivanje prava na jednokratnu pomoć za novorođeno dijete:

* preslika osobne iskaznice roditelja,
* preslika rodnog lista ili izvatka iz matice rođenih za novorođeno dijete,
* preslika uvjerenja o prebivalištu za novorođeno dijete,
* preslika IBAN-a računa podnositelja zahtjeva za isplatu pomoći.

Jednokratni iznos novčane pomoći utvrđuje se u svoti od 2.000,00 kuna po novorođenom djetetu.

1. **Financiranje pogrebnih troškova osobama koje nema tko sahraniti**

Članak 17.

Za umrle osobe koje su živjele same, a imale su prebivalište na području Općine i nemaju članova uže obitelji (roditelji, supružnik, djeca), a nemaju niti drugih osoba koje bi ih bile dužne uzdržavati te za umrle osobe nepoznatog prebivališta, Općina će podmiriti osnovne troškove pogrebne opreme i usluge ukopa temeljem ispostavljenog računa trgovačkog društva koje obavlja pogrebne usluge.

Ukoliko umrle osobe nemaju rodbinu, odnosno ako su nepoznati, odsutni ili nesposobni upravljati imovinom, a nemaju zakonskog zastupnika, Općina ima pravo ispitati da li umrli ima imovinu te poduzeti mjeru radi osiguranja ostavine umrlog.

U tom smislu, može podnijeti stvarno i mjesno nadležnom sudu privremenu mjeru zabrane raspolaganja nad nekretninama umrloga do provedbe ostavinskog postupka te se u istom pojaviti kao zainteresirana stranka kako bi nadoknadila pogrebni trošak iz ostavine umrlog.

**4. Jednokratna pomoć samcima i obiteljima slabijeg imovinskog stanja koji se nalaze**

 **u nepovoljnim osobnim ili obiteljskim okolnostima**

Članak 18.

Jednokratna pomoć samcima i obiteljima slabijeg imovinskog stanja koji se nalaze u nepovoljnim osobnim ili obiteljskim okolnostima temeljem Odluke općinskog načelnika Općine Kalnik (u daljnje tekstu: općinski načelnik), a u okviru sredstava osiguranim u proračunu Općine za tekuću godinu može se odobriti u izvanrednim i hitnim slučajevima, za iznenadne i posebno teške prilike (pomoć u slučajevima teške bolesti i dugotrajnog liječenja, smrt člana obitelji, prirodne nepogode i dr.) kada samac ili obitelj nema mogućnosti djelomično ili u cijelosti zadovoljiti životne potrebe.

 Općinski načelnik donosi odluku temeljem obrazloženog pismenog zahtjeva tražitelja pomoći.

1. **Poboljšanje kvalitete života osoba starije životne dobi**

Članak 19.

Kako bi se starijim osobama poboljšala kvaliteta života Općina će sufinancirati provedbu programa poboljšanja kvalitete života osoba starije životne dobi putem uključivanja u projekt gerontodomaćice.

Provođenje programa poboljšanja kvalitete života osoba starije životne dobi provodi se u suradnji s Koprivničko – križevačkom županijom i Gradskim društvom Crvenog Križa Križevci.

Sufinanciranje provedbe programa poboljšanja kvalitete života osoba starije životne dobi provodi se okviru sredstava osiguranim u proračunu Općine za tekuću godinu.

1. **Sufinanciranje Gradskog društva Crvenog križa Križevci**

Članak 20.

U skladu sa Zakonom o Hrvatskom Crvenom križu Općina će sufinancirati redovnu djelatnost i javne ovlasti Gradskog društva Crvenog križa Križevci te rad i djelovanje Službe traženja.

1. **RAD ZA OPĆE DOBRO BEZ NAKNADE**

Članak 21.

Općina će organizirati rad za opće dobro bez naknade za radno sposobne i djelomično radno sposobne samce ili članove kućanstva koji su korisnici prava na zajamčenu minimalnu naknadu te snositi troškove za provedbu rada za opće dobro i zaštite na radu.

Rad za opće dobro bez naknade izvršava se na temelju ugovora kojim se određuje trajanje

rada, mjesto obavljanja rada, opseg i vrsta posla.

Radno sposoban i djelomično radno sposoban samac ili član kućanstva koji je Korisnik prava na zajamčenu minimalnu naknadu dužan je odazvati se pozivu Općine za sudjelovanje u radovima za opće dobro bez naknade. Obveza se ne odnosi na osobe iz članka 26. Zakona.

U radovima za opće dobro bez naknade osobe iz stavka 3. ovog članka mogu sudjelovati od 60 do 90 sati mjesečno.

Općina surađuje sa Zavodom u provođenju mjera rada za opće dobro bez naknade sukladno

članku 38. Zakona.

1. **NADLEŽNOST I POSTUPAK**

Članak 22.

O priznavanju prava na naknadu za troškove stanovanja rješenje donosi Jedinstveni upravni odjel sukladno Zakonu i ovoj Odluci.

O priznavanju prava na jednokratnu pomoć za novorođeno dijete rješenje donosi Jedinstveni upravni odjel sukladno ovoj Odluci.

O priznavanju prava na jednokratnu pomoć samcima i obiteljima slabijeg imovinskog stanja i o financiranju pogrebnih troškova osobama koje nema tko sahraniti odlučuje općinski načelnik.

Postupak priznavanja prava na pomoć za podmirenje troškova prehrane učenika osnovnih škola, prava na poboljšanje kvalitete života osoba starije životne dobi i sufinanciranja Gradskog društva Crvenog križa Križevci uređuje se zasebnim odlukama, sporazumima, ugovorima, pravilnicima ili programima općinskog načelnika.

Članak 23.

Postupak za priznavanje prava propisanih Zakonom pokreće se na zahtjev stranke ili po službenoj dužnosti.

Postupak za priznavanje prava na naknade propisane ovom Odlukom pokreće se i na zahtjev bračnog druga, punoljetnog djeteta, roditelja ili skrbnika stranke.

Općina može pokrenuti postupak po službenoj dužnosti i na temelju obavijesti članova obitelji, građana, ustanova, udruga, vjerskih zajednica, trgovačkih društava i drugih pravnih osoba te državnih i drugih tijela.

Zahtjev se podnosi Jedinstvenom upravnom odjelu.

Prilikom predaje zahtjeva, podnositelj zahtjeva predaje i vlastoručno potpisanu izjavu da su podaci navedeni u zahtjevu i priloženoj dokumentaciji točni i potpuni te da daje privolu službenoj osobi da iste ima pravo provjeravati, obrađivati, čuvati i koristiti u skladu sa Zakonom o zaštiti osobnih podataka i drugim važećim propisima, a u svrhu obrade i odlučivanju po zahtjevu.

Korisnik socijalnih naknada iz ove Odluke dužan je službenoj osobi dati istinite osobne podatke, podatke o svom prihodu i imovini, kao i drugim okolnostima o kojima ovisi priznavanje nekog prava.

Za točnost podataka navedenih u zahtjevu za ostvarivanje naknade podnositelj odgovara materijalno i kazneno.

Članak 24.

U postupku rješavanja zahtjeva može se izvršiti terenski izvid u obitelji ili na drugi prikladan način ispitati činjenice, okolnosti i uvjete koji mogu utjecati na utvrđivanje prava.

Članak 25.

Postupak za priznavanje prava na pojedinu naknadu u sustavu socijalne skrbi je hitan.

 Rješenje o ostvarivanju prava na pojedinu naknadu iz ove Odluke donosi se u roku od 30 dana od dana podnošenja urednog zahtjeva ili pokretanja postupka po službenoj dužnosti, ako Zakonom nije drugačije propisano.

Članak 26.

Korisnik kojem je priznata naknada iz ove Odluke, dužan je odmah, a najkasnije u roku od osam dana od dana nastanka promjene prijaviti Jedinstvenom upravnom odjelu svaku promjenu koja utječe na daljnje korištenje ili opseg prava.

Članak 27.

Na prikupljanje, obradu, pohranjivanje, posredovanje i korištenje podataka te na zaštitu informacijske privatnosti pojedinca primjenjuju se propisi kojima se uređuje zaštita osobnih podataka i zaštita tajnosti podataka.

Podaci se vode u elektroničkom obliku.

Općina je dužna voditi evidenciju i dokumentaciju o ostvarivanju prava iz socijalne skrbi propisanih ovom Odlukom.

1. **PRIJELAZNE I ZAVRŠNE ODREDBE**

Članak 28.

Na pitanja koja nisu regulirana ovom Odlukom shodno se primjenjuju odredbe Zakona.

Članak 29.

Stupanjem na snagu ove Odluke prestaje važiti Odluka o visini jednokratne novčane pomoći za novorođeno dijete, KLASA: 550-01/21-01/07, URBROJ: 2137/23-21-1 od 15. prosinca 2021. godine i Odluka o sufinanciranju prehrane učenika s područja Općine Kalnik u školskim kuhinjama, KLASA: 602-02/09-01/04, URBROJ: 2137/23-09-1 od 15. rujna 2009. godine.

Članak 30.

Ova Odluka stupa na snagu osmog dana od dana objave u „Službenom glasniku Koprivničko-križevačke županije”.

**OPĆINSKO VIJEĆE OPĆINE KALNIK**

KLASA: 550-01/22-01/

URBROJ: 2137-23-22-1

Kalnik, \_\_\_\_\_\_\_\_\_ 2022.

**PREDSJEDNICA:**

 Olinka Gjigaš

OBRAZLOŽENJE

I. PRAVNI TEMELJ ZA DONOŠENJE AKTA

- članak 17. stavak 1. Zakona o socijalnoj skrbi (“Narodne novine”, broj 18/2022) kojime je propisano da djelatnost socijalne skrbi, između ostalih subjekata, obavljaju i jedinice lokalne i područne (regionalne) samouprave odnosno Grad Zagreb pod uvjetima i na način propisan tim Zakonom

- članak 289. Zakona o socijalnoj skrbi koji propisuje da su jedinice lokalne i područne (regionalne) samouprave odnosno Grad Zagreb dužni osigurati sredstva za obavljanje djelatnosti socijalne skrbi sukladno tom Zakonu i zakonima kojima se uređuje financiranje jedinica lokalne i područne (regionalne) samouprave, u skladu sa socijalnim planom i mrežom socijalnih usluga na svojem području

- članak 32. Statuta Općine Kalnik („Službeni glasnik Koprivničko-križevačke županije“ broj 5/13, 4/18, 4/20. i 5/21) koji me su propisane ovlasti Općinskog vijeća na donošenje općih akata te vrste akata koje donosi Općinsko vijeće

II. OSNOVNA PITANJA KOJA SE UREĐUJU PREDMETNIM AKTOM

Novi Zakon o socijalnoj skrbi objavljen je u Narodnim novinama broj 18. od 09. veljače 2022. godine, a stupio je na snagu dana 17. veljače 2022. godine.

Ovim Zakonom provodi se reforma sustava socijalne skrbi u Republici Hrvatskoj. U obrazloženju donošenja novoga Zakona navodi se da je zakonske promjene bilo nužno poduzeti radi bolje i učinkovitije organizacije sustava socijalne skrbi s ciljem unaprjeđenja sustava, a osobito smanjenja siromaštva, socijalne ugroženosti, isključenosti i zaštite najosjetljivijih skupina društva kojima je to najpotrebnije.

Općina Kalnik do sada nije imala odluku o socijalnoj skrbi, već su sva prava iz socijalne skrbi bila definirana Planom javnih potreba u socijalnoj skrbi koji Općinsko vijeće donosi svake godine prilikom donošenja Proračuna.

Obzirom da se novim Zakonom o socijalnoj skrbi mijenjaju uvjeti za ostvarivanje pojedinih socijalnih prava i socijalnih usluga i uređuje nova organizacija sustava socijalne skrbi po sili zakona dužni smo donijeti Odluku o socijalnoj skrbi na području Općine Kalnik.

III. UTJECAJ NA PRORAČUN

Financijska sredstva za provedbu socijalnih prava utvrđenih predloženom Odlukom o socijalnoj

skrbi na području Općine Kalnik osigurana su u Proračunu za 2022. godinu.